En 32-årig mand blev natten til mandag angrebet i sit hjem i Pandrup, hvor en maskeret mand dukkede op med en baseballkølle og slog terrassedøren ind. - Han kommer ind og begynder at slå på ham. Derefter kommer det til håndgemæng, fortæller vagtchef ved Nordjyllands Politi Mogens Hougesen. Den maskerede mand løb fra stedet og flygtede i en mørk bil. Flugten blev dog kortvarig, for politiet kunne klokken 02.15 anholde tre personer i udkanten af Pandrup. Heraf er en 27-årig mand mistænkt for at slå bag volden. Politiet mener, at de to andre - en 47-årig mand og en 50-årig kvinde - også har spillet en rolle i overfaldet. De er i forvejen kendt af politiet, og alle tre var påvirkede ved anholdelsen. - Det er primært den 27-årige, vi mistænker, men der har været nogle kontroverser mellem de implicerede. Det er formentlig en eller anden form for hævn, siger Mogens Hougesen. Mandag eftermiddag besluttede Retten i Hjørring at varetægtsfængsle alle tre personer i fire uger. De kærede alle fængslingen til Landsretten. Den 32-årige mand er sluppet fra kølleoverfaldet med skrammer og nogle buler.

Opsummering:
Tre personer varetægtsfængslet i fire uger for grov vold mod en 32-årig mand i Pandrup.